Minstens 100 beseer in Pta-treinongelukDie treinongeluk in Rosslyn, Pretoria-Noord op 20 Februarie 2017 (Foto: Polica Pics and Clips, Facebook) Minstens 100 persone is Maandag beseer in ŉ Metrorail-treinongeluk by Rosslyn-stasie in Pretoria-Noord. “ŉ Goederetrein en ŉ passasierstrein het omstreeks 19:00 mekaar getref,” het Annine Dormehl, woordvoerder van ER24, gesê. “Die oorsaak van die ongeluk is nog nie bekend nie.” Die treine was vol passasiers toe die ongeluk in spitstyd plaasgevind het. Xander Loubser, woordvoerder van Best Care-ambulansdiens, het gesê minstens 5% van die persone het ernstige beserings opgedoen. “Die oorgrote meerderheid van persone wat beseer is, het geringe beserings opgedoen. Geen sterftes is aangemeld nie. Die beseerde passasiers is deur nooddienste van die provinsiale regering en privaat paramedici-spanne na hospitale in die omgewing geneem. Plaaslike owerhede stel ondersoek in.